Osalt on koguni usku ennast ikka kunsti harrastajaks ning selle peale mõjuvaks vaimuks peetud. Tõsi, kunsti varajasem arenemine sündis rahva ilmavaate populaarsema vormi - usu avitusel. Usu muutumine tõi ka kunstis metamorfoosi. Rahval kui ka osalt kunstnikel muutus ideeline ja sisuline eesmärk. Selle asemel, näituseks, et nõutada ja kujutada polüteistlikke jumalusi, hakati hiljemalt nõutama ja kujutama Madonnat ning Kristust. Muidugi oli  alguses sarnane usu mõju muutumine relatiivne, sest ristiusu hakatusel, esimesel aastasajal, valitses üldine ususegadus. Kuningas Aleksander Severus on oma Larariumis Kristuse kuju asetanud imetegeva Apollonius Tyana kuju kõrvale. Tolleaegseist võimumeestest teatakse, et nad ühtlasi Kristusele kui ka taevalikule Veenuselle omi palveid pühendasid. Kunstnikel aga oli küllalt tahtmist omi ülesandeid laiendada, selle asemel, et alluda uue usu piiravale survele ning purismile.